- Oli paljon paremmat motivaattorit kun päästiin heti palkkalistoille, vastavalmistunut opiskelija hehkuttaa.

Kainuun ammattiopisto oli mukana hankkeen toteuttamisessa. Teijo Määttänen

Kuhmossa vietettiin viikko sitten perjantaina valmistujaisia, kun uuden työelämää ja koulutusta yhdistävän kokonaisuuden läpikäyneet nuoret valmistuivat.

- Meiltä on ammatillinen koulutus lakannut Kuhmosta. Ja meillä oli Euroopan sosiaalirahaston rahoittama kehittämishanke, jossa olivat mukana Kuhmon kaupungin puuteollisuuden kehittämisyksikkö Woodpolis ja Kainuun Ammattiopisto. Mietimme miten Kuhmossa voisi järjestää koulutusta. Hyvin nopeasti löytyi tahto alkaa kehittää puurakentamisen oppisopimuskoulutusta, kertoo Kuhmon kaupungin kehitysjohtaja Tapani Kiiskinen.

Elokuussa 2016 kuusi juuri peruskoulun päättänyttä nuorta aloitti koulutuksessa. Tässä Kuhmon-mallissa integroitiin alusta alkaen palkallinen työ ja opiskelu.

- Sehän oli mahtava tilaisuus. Oli paljon paremmat motivaattorit, kun päästiin heti palkkalistoille ja työelämään, sanoo koulutuksen läpikäynyt Aleksi Sorjanen.

Töitä luvassa

Aluksi Woodpolis palkkasi pojat koulutustehtaaseensa, siellä suoritettiin koulutusjakso ja pojat tekivät töitä paikallisissa yrityksissä.

- Me kiersimme oikeastaan kaikki Kuhmon Kantolan alueen puualan yritykset läpi. Elementti Sampolla pyöri koko ajan hommat ja sinnehän minäkin jään nyt töihin loppujen lopuksi, kertoo Aleksi Sorjanen.

Kuudesta valmistuneesta jää Aleksin tavoin oman paikkakunnan tehtaalle neljä. Loput kaksi suunnittelevat jatkokouluttautumista.

Vaikka kokemukset päättyneestä koulutuksesta ovat erinomaiset, aivan samalla mallilla ei tulla jatkamaan.

- Tuli tämä ammatillisen koulutuksen reformi. Mutta uskon, että se että voidaan maksaa palkkaa heti kun osaamista alkaa karttua, on hyvä koulutusmalli. Kyllä tätä Kuhmon suunnalla jatketaan. Nuoret saivat aivan uskomattoman hyvän koulutuksen, ei perinteisellä koulumallilla noin monipuolista ja laadukasta koulutusta saa, toteaa Tapani Kiiskinen.

Asiasta kertoi ensimmäisenä Kuhmolainen.